b'\n_START_ARTICLE_\nMali Sundski otoki\n_START_SECTION_\nGeografija\n_START_PARAGRAPH_\nOto\xc5\xa1ki lok je prete\xc5\xbeno ognjeni\xc5\xa1kega izvora, nastal je ob subdukciji avstralske plo\xc5\xa1\xc4\x8de pod evrazijsko, le nekaj ju\xc5\xbenih otokov, najve\xc4\x8dja od katerih sta Sumba in Timor, le\xc5\xbei na Avstralski plo\xc5\xa1\xc4\x8di in niso ognjeni\xc5\xa1ki. Tu, natan\xc4\x8dneje na otoku Sumbawa, se denimo vzpenja ognjenik Tambora, ki je z mo\xc4\x8dnim izbruhom leta 1812 povzro\xc4\x8dil klimatske motnje po ve\xc4\x8djem delu planeta (\xc2\xbbleto brez poletja\xc2\xab\xc2\xa0v Evropi). Tudi sicer je povr\xc5\xa1je gorato, z najvi\xc5\xa1jim vrhom Rinjani na otoku Lombok (3726 m n. m.). Podnebje je razmeroma suho tropsko._NEWLINE_Zaradi ognjeni\xc5\xa1kega izvora so med otoki globoki oceanski jarki, kar ob\xc4\x8dutno vpliva na vzorce raz\xc5\xa1irjenosti organizmov. Prav skozi male Sundske otoke, natan\xc4\x8dneje po prelivu Lombok med Balijem in Lombokom, poteka t. i. Wallaceova \xc4\x8drta, ki razmejuje azijsko in avstralsko floro ter favno.\n_START_SECTION_\nUpravna delitev\n_START_PARAGRAPH_\nVe\xc4\x8dina oto\xc4\x8dja pripada Indoneziji, kjer predstavljajo ozemlje \xc5\xa1tirih provinc: otok Bali je istoimenska provinca, proti vzhodu si nato sledita provinci Zahodna in Vzhodna Nusa Tenggara, nekaj oto\xc4\x8dkov na skrajnem vzhodnem delu pa spada pod provinco Maluku, ki sicer pokriva Molu\xc5\xa1ke otoke._NEWLINE_Vzhodni del otoka Timor pripada samostojni dr\xc5\xbeavi Vzhodni Timor, ki se je konec 20. stoletja osamosvojila od Indonezije.'